አይፓስ  ኢትዮጵያ የእናቶችን ሞትን ለመቀነስ ያከናወናቸው ሥራዎች የሚበረታቱ ናቸው
-በስነ ተዋልዶ ጤና ላይ ከአሥር አመት በላይ ለህብረተሰቡ አገልግሎት ሲሰጥ የቆየው አይፓስ ኢትዮጵያ የእናቶችን ሞት ለመቀነስ ያከናወናቸው ሥራዎች ሊበረታቱ የሚገባቸው መሆኑን ጤና ጥበቃ ሚኒስቴር ገለጸ።አይፓስ የተመሠረተበትን 40ኛ ዓመት ባለፈው ሃሙስ በፍሬንድሺፕ ሆቴል ባከበረበት ወቅት በጤና ጥበቃ ሚኒስቴር የእናቶች ጤናና የስነ ተዋልዶ ፕሮግራም አስተባባሪ ዶክተር ማርታ ምንወየለት እንደገለጹት አይፓስ ኢትዮጵያ ውርጃን በመቀነስና ያልተፈለገ እርግዝናን በመከላከል ረገድ ያከናወናቸው ሥራዎች የሚበረታቱ ናቸው። ዶክተር ማርታ አያይዘውም ድርጅቱ ወደፊት ለሚያከናውናቸው ተግባራትም መንግስት  አስፈላጊውን ድጋፍ እንዲያደርግ ተናግረዋል።የአይፓስ ኢትዮጵያ ካንትሪ ዳይሬክተር ወይዘሪት ሳባ ኪዳነ ማርያም በበኩላቸው አይፓስ ኢትዮጵያ ከጤና ጥበቃ ሚኒስቴርና ከክልል የጤና ቢሮዎች ጋር በመተባበር የተሻለ የጤና አገልግሎትን በሃገሪቱ እንዲስፋፋ እየሰራ እንደሚገኝ ተናግረዋል።በአሁኑ ወቅትም ድርጅቱ በአማራ ፤በትግራይ ፤በኦሮሚያና በደቡብ ክልሎች እንዲሁም በአዲስ አበባ ለሚገኙ ከ500 በላይ የጤና ተቋማት የአቅም ግንባታ ሥልጠናና የህክምና መሣሪያዎች ድጋፍ እያደረገ እንደሚገኝ ወይዘሪት ሳባ አያይዘው ገልጸዋል።